《送曾茂文归乐安并柬其兄祥文》
元代·刘崧

秋风落叶思纷纷，北固桥南一送君。行李又从今日别，寄书定向几时闻。

长亭月白鸡鸣曙，绝嶂天清雁入云。最忆难兄工赋咏，即看竞爽振斯文。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。